五言沈沔天隠樓
作者：沈遘
朝代：宋

paragraphs: 吳會富山水，吳興盛人物。
風流自南朝，德譽世不沒。
吾宗州之望，譜序遠且蕃。
煌煌全盛時，冠蓋充里門。
吾廬兩溪旁，足跡遠城市。
宛自仙者居，胡然人間世。
自我登羣玉，十年未得歸。
秋風東南望，悵息欲下飛。
軒軒吾宗子，自少慕奇偉。
仕意一不如，去之若泥滓。
起樓臨孤墅，自以天隠名。
超焉謝朋友，於茲寄生平。
我初聞以疑，今迺送而喜。
出處亦何常，要之不苟爾。
俗化日以薄，士路令人哀。
吾黨多狂簡，不知所以裁。
子歸慎厥修，先之以廉讓。
風行自田閭，來者知所尚。
庶幾吾州士，禮義世弗虧。
庶幾吾宗門，長爲衆表儀。
毋獨矜汝名，母獨行乎怪。
鳥獸非所群，山林固何頼。
吾雖縻於此，亦若與子遊。
勔哉其無悶，勿爲至人羞。